Жылагъуэ кIэлъыплъакIуэхэр я хьэщIащ
Жылагъуэ кIэлъыплъыныгъэ егъэкIуэкIыным хыхьэу Тезырхэр егъэпшынынымкIэ федеральнэ къулыкъум и IуэхущIапIэу КъБР-м щыIэм тезырхэр щагъэзэкIуэж и колоние №1-м щыIащ Къэбэрдей-Балъкъэр Республикэм и Жылагъуэ кIэлъыплъакIуэ комиссэм (ОНК)-м и лIыкIуэхэу Созаевэ Алкэ, Мамхэгъ Анжелэ, Караев Расул сымэ.
УИС-м цIыхум и хуитыныгъэхэр щыгъэзэщIэнымкIэ управленэм и унафэщIым и къуэдзэ Текаевэ Ритэрэ колонием и унафэщIым и къуэдзэ Дэрогуэ Альбертрэ ящIыгъуу, хьэщIэхэм зыщаплъыхьащ библиотекэм, психологие пэшым, гупхэм я псэупIэхэм. Гулъытэ хэха хуащIащ IуэхущIапIэм зыхуей щытыкIэхэр къыщызэгъэпэщыным, суд зытращIыхьахэу ныкъуэдыкъуэхэмрэ зи узыншагъэм сэкъат иIэ цIыхухэмрэ щаIыгъыным хуэщIауэ. Къыхэгъэщыпхъэщ, зи узыншагъэр зэтемыс цIыху иджыкIэ IуэхущIапIэм зэрыщамыIыгъыр, итIанэми, абы емылъытауэ, колонием зыхуэфащэ щытыкIэхэр къызэрыщызэгъэпэщар.
Iуэхум къыдэкIуэу, тезырыр щагъэзэкIуэж IэхущIапIэм и унафэщIхэм ирагъэблагъэри, ОНК-м и лIыкIуэхэр хэтащ ягъэтIысахэу тезырыр пшынынымкIэ хабзэр къызэпызыудахэм ехьэлIа материалхэм хэплъэным. Ар екIуэкIащ колонием и унафэщIым и къалэнхэр пIалъэкIэ зыгъэзащIэ Бат Анзор и унафэм щIэту.
УАРДЭ Жантинэ.
